b'\n_START_ARTICLE_\nPalmirsko cesarstvo\n_START_SECTION_\nUstanovitev cesarstva\n_START_PARAGRAPH_\nOdenata so leta 267 ali 268 umorili. Po njegovi smrti je v Palmirskem cesarstvu kot rex consul imperator dux Romanorum (kralj, konzul, imperator in vodja Rimljanov) in corrector totius orientis (sovladar celega vzhoda) zavladal njegov mladoletni sin Vabalat. Cesarstvo je v resnici iz ozadja vladala njegova mati Zenobija. Z legijami, ki jih je imela na razpolago, je zaradi notranjih sporov v Rimskem cesarstvu zlahka osvojila Egipt, Sirijo, Palestino, Azijo in Libanon in svojemu sinu in sebi podelila naslov avgusta.\n_START_SECTION_\nAvrelijanova ponovna osvojitev vzhodnih provinc\n_START_PARAGRAPH_\nLeta 270 je na rimski prestol pri\xc5\xa1el cesar Avrelijan, ki je v Italiji porazil Alemane in se potem obrnil proti vzhodu._NEWLINE_Malo Azijo je osvojil zlahka, ker so se vsa mesta od Bizanca do Tijane vdala brez ali z zelo malo odpora. Padec Tijane je pre\xc5\xa1el celo v legendo. Avrelijan je do takrat poru\xc5\xa1il vsa mesta, ki so se mu upirala, Tijani pa je prizanesel, ker se mu je v sanjah prikazal veliki filozof Apolonij Tijanski, katerega je zelo spo\xc5\xa1toval. Apolonij ga je rotil in mu rekel: \xc2\xbbAvrelijan! \xc4\x8ce \xc5\xbeeli\xc5\xa1 vladati, se odpovej prelivanju krvi. Avrelijan! \xc4\x8ce bo\xc5\xa1 zmagal, bodi usmiljen.\xc2\xab Prizanesljivost se mu je obrestovala, ker se mu je v upanju, da se ne bo ma\xc5\xa1\xc4\x8deval, brez odpora vdalo \xc5\xa1e ve\xc4\x8d drugih mest._NEWLINE_Avrelijan je leta 372 Zenobijo najprej porazil v bitki pri Imi in zatem \xc5\xa1e dokon\xc4\x8dno v bitki pri Emesi. Po \xc5\xa1estih mesecih je njegova vojska stala pred vrati Palmire, ki se je vdala, ko je Zenobija pobegnila v Sasanidsko cesarstvo. Palmirsko cesarstvo je ugasnilo._NEWLINE_Po kratkem spopadu s Perzijci in \xc5\xa1e enem v Egiptu z uzurpatorjem Firmom se je Avrelijan vrnil v Palmiro, ki se je ponovno uprla. Tokrat je svojim vojakom dovolil neomejeno plenjenje in pusto\xc5\xa1enje, po katerem se ni ve\xc4\x8d opomogla. Avrelijan je postal znan kot Parthicus Maximus in Restitutor Orientis (obnovitelj Vzhoda).'